'I har ingen penge. Det bliver ikke en god jul for jer. I får ingen julegaver.' Ordene har 11-årige Søren og 16-årige Sara hørt flere gange i skolen. - Det er væmmeligt. Det føles ikke særlig godt, når andre siger: ’du har ikke så mange penge’, fortæller Søren. - Jeg bliver ked af det, siger Sara. De er vokset op i en familie med knappe ressourcer i et lille, lyserødt lejemål i midten af Thisted, hvor de bor sammen med resten af familien Oddershede. Her er tilværelsen både nøjsom og sparsommelig. Søren og Saras mor kom på kontanthjælp, efter hun blev hårdt ramt af stress, så der er ikke råd til ting som rutinemæssige tjek hos tandlægen, og tøj og sko bliver ofte sparet væk. Julen er der heller ikke penge til. Derfor har moderen, igen i år, søgt om julehjælp. - Det er så vi kan få en god jul, siger Sara. Søren følger op: - Så har vi råd til mad, julegaver og et juletræ. Panter flasker og køber kun billige varer Sara blev konfirmeret i sommer, så der er blevet brugt flere penge end ellers i det lille hjem i Thy. Også selvom familien har gjort alt for at spare i en hverdag, der i forvejen ikke byder på meget mere end det absolut nødvendige. - Vi panter flasker, siger Søren. - Og vi køber de billigste varer, lyder det fra Sara. - Den billige flæskesteg, den billige sovs, de billige kartofler og de billige chips. Det smager lige så godt, som hvis det var dyrt. Det synes jeg i hvert fald. Hvis vi køber det, som koster mindst, så har vi lidt flere penge til noget andet, siger hun. - Det vigtigste er familien Den dyre højtid er en evigt tilbagevendende påmindelse om, hvad familien ikke har. Men det minder også Søren og Sara om, hvad de har. - Det vigtigste er familien, lyder det fra Søren. - Det kan godt være, vi ikke har så mange penge, men vi får en god jul, siger Sara. Dansk Folkehjælp har i år modtaget 15.070 ansøgninger om julehjælp fra trængte familier. Heraf kommer 3510 af ansøgningerne fra Region Midtjylland. Her kan du se TV MIDTVESTs indslag om Søren og Sara .

Referat:
Søskendeparret Søren og Sara Oddershede lever en sparsommelig tilværelse i en familie uden store midler. I år bliver julen, og al dens magi, forløst med julehjælp fra Dansk Folkehjælp.